20:00: ברצלונה אצל אתלטיקו, פדרו בהרכב
סוארס, ערך אימון מלא
עודכן 18:46 17/05/2015
בארסה תזכה באליפות אם תנצח בחוץ. סוארס מחוץ לסגל
אחרי הפסקה של שנה, וחמישה ימים לאחר שהבטיחה את מקומה בגמר ליגת האלופות, ברצלונה עשויה להחזיר לעצמה היום (20:00, שידור ישיר ב-5SPORT) את האליפות. המוליכה תתארח אצל אתלטיקו מדריד, האלופה היוצאת, ותנסה לסמן V ראשון בדרך, אולי, לטרבל מדהים.
בעונה שעברה, כזכור, אתלטיקו מדריד חגגה אליפות סנסציונית בקאמפ נואו, וכעת יכולים ליאו מסי וחבריו לחגוג "על הראש" של הקולצ'ונרוס בוויסנטה קלדרון. ניצחון יבטיח לקטאלונים את התואר, מחזור אחד לסיום העונה, בעוד שתיקו או הפסד עשויים להשאיר את המאבק פתוח לקראת 90 הדקות האחרונות של העונה בשבוע הבא.
בארסה קיבלה חדשות טובות לקראת ההתמודדות בבירת ספרד, כאשר לואיס סוארס ערך אימון כרגיל והוא ככל הנראה יעמוד לרשותו של לואיס אנריקה. החלוץ סבל בימים האחרונים מעומס בשריר הירך האחורי, אולם בשום שלב לא דווח כי מדובר בפציעה חמורה. עם זאת, מכיוון שבארסה תהיה תלויה בעצמה גם אם לא תנצח במדריד, לא מן הנמנע כי לואיס אנריקה יעדיף שלא לסכן את סוארס.
"סוארס מרגיש הרבה יותר טוב, אבל רק ביום ראשון נחליט לגביו", הבהיר מאמן ברצלונה במסיבת העיתונאים המסורתית. על כך שברצלונה קרובה מאוד לשחזר את ההישג מעונת 2008/9 - זכיה בטרבל תחת פפ גווארדיולה - אמר לואיס אנריקה: "אנחנו מתחילים להפנים שאנחנו קרובים לעשות משהו שקרה רק פעם אחת בהיסטוריה של המועדון הזה. יחד עם זאת, כדי לזכות בכל התארים נצטרך לספק שלושה משחקים גדולים".
"לא הרגשתי שום רצון לנקמה בחדר ההלבשה בעקבות מה שקרה בעונה שעברה, אתלטיקו היתה אלופה ראויה", התייחס המאמן לכך שבארסה תוכל לחגוג בבית של אתלטיקו מדריד, והוסיף: "האפשרות לזכות בתואר נותנת מספיק מוטיבציה. האם יש תואר שיעניק לי שמחה מיוחדת? לא".
המספרים של ברצלונה: